Verżjoni Vidjo: San Ġwann Nepomeċenu Neumann "Morru fid-dinja kollha, xandru l-Evanġelju lill-ħolqien kollu." – Ġesù f'Mark 16:15 SAN ĠWANN NEPOMEĊENU NEUMAN Isqof 1811 – 1860 Tagħrif: San Ġwann twieled fi Prachitz fil-Boemja, fl-1811. Wara li temm l-istudji tiegħu fl-Università ta' Praga, telaq lejn l-Amerika. Wasal New York fl-1836, u ġie ordnat saċerdot mill-Isqof James Dubois fil-25 ta' Ġunju ta' dik is-sena. Wara erba' snin ta' ħidma pastorali bħala qassis djoċesan, daħal mal-Patrijiet Redentoristi (ta' San Alfons) u kien viċi-provinċjal. Imma fl-1852, il-Papa Piju IX, ħatru isqof ta' Filadeljfa, fejn ħadem bla mistrieħ, billi waqqaf skejjel li għalihom sejjaħ bosta brothers u sorijiet, bena knejjes u ta bidu għall-bini tal-katidral. Waqqaf ukoll bosta parroċċi ġodda, kiteb żewġ kotba tal-katekiżmu, u xerred ferm id-devozzjoni lejn l-Ewkaristija. Waqa' mejjet fit-triq, ġewwa Filadelfja, fil-5 ta' Jannar, 1860, fl-età ta' 48 sena. Il-Qaddis Papa Pawlu VI mar jikkanonizzah fid-19 ta' Ġunju, 1977. Il-fdal tiegħu jinsab meqjum fil-kripta tal-knisja ta' San Pietru, (Avenue Girard) ġewwa Filadelfja. Ħsieb : Kristu ma jagħtikx missjoni mingħajr ma jagħti wkoll l-mezzi biex twettaqha. Id-don li Ġwann Neumann ingħata mingħand Alla, kien l-abbiltà organizzattiva eċċezzjonali tiegħu, li kien juża biex ixerred l-Aħbar it-Tajba. Illum il-Knisja hija fil-bżonn urġenti li rġiel u nisa li jkomplu fi żminijietna jgħaddu l-Aħbar it-Tajba tal-Evanġelju. L-ostakoli u l-inkonvenjenzi huma reali u dejjem irid jitħallas prezz. Iżda meta l-Insara jersqu lejn Kristu, huwa jipprovdi t-talenti meħtieġa biex inkunu nistgħu inwieġbu għall-ħtiġijiet tal-lum. L-Ispirtu ta' Kristu jkompli x-xogħol tiegħu permezz tal-istrumentalità ta' Nsara Ġenerużi. Dan hu d-diskors tal-Papa Franġisku waqt l-Udjenza Ġenerali tal-22 ta' Mejju, 2013 dwar il-missjoni tal-Knisja li tevanġelizza lill-ġnus: "Il-missjoni tal-Knisja hi li tevanġelizza, u din m'hix missjoni ta' xi wħud biss, imma hi l-missjoni tiegħi, tiegħek, tagħna lkoll. L-Appostlu Pawlu esklama: 'Ħażin għalija jekk ma nxandarx l-Evanġelju!' (1 Korintin 9:16). Kulħadd irid ikun evanġelizzatur, fuq kollox b'ħajtu! Pawlu VI enfasizza: 'Li tevanġelizza... hi l-grazzja u s-sejħa propja tal-Knisja, l-identità l-aktar profonda tagħha. Hi teżisti biex tevanġelizza' (Eżortazzjoni Appostolika Evangelii nuntiandi, 14). Naħsbu ftit fuq dan. Inwasslu l-Evanġelju jfisser inħabbru u ngħixu aħna l-ewwel ir-rikonċiljazzjoni, il-maħfra, il-paċi, l-għaqda u l-imħabba li l-Ispirtu s-Santu jagħtina bħala don. Niftakru fi kliem Ġesù: 'Minn dan jagħraf kulħadd li intom dixxipli tiegħi, jiġifieri, jekk ikollkom l-imħabba bejnietkom' (Ġwanni 13:34-35). Effett ieħor tal-ħidma tal-Ispirtu s-Santu: il-kuraġġ li nħabbru lil kulħadd l-element ġdid tal-Evanġelju ta' Ġesù; bi frankezza (parresia), b'leħen għoli, f'kull waqt u kullimkien. Inxettlu enerġiji ġodda għall-missjoni, toroq ġodda biex fihom inħabbru l-messaġġ tal-fidwa, kuraġġ ġdid biex nevanġelizzaw. Ejjew ma ningħalqu qatt għal din l-azzjoni! Ngħixu l-Evanġelju bl-umiltà u l-kuraġġ! Nagħtu xhieda għal dak li hu ġdid fih, it-tama, il-ferħ li l-Mulej iġib f'ħajjitna. Inħossu fina 'l-hena ħelu u mimli faraġ tal-evanġelizzazzjoni' (Pawlu VI, Eżortazzjoni Appostolika Evangelii nuntiandi, 80). Għax meta nevanġelizzaw u nħabbru lil Ġesù, dan jagħtina l-ferħ; min-naħa l-oħra, l-egoiżmu jġibilna biss diqa, niket, isabbatna mal-art; l-evanġelizzazzjoni tgħollina 'l fuq." Neumann ħa serjament il-kliem ta' Sidna, "Mur u għallem lill-ġnus kollha." Irċieva l-istruzzjonijiet mingħand Kristu u s-setgħa li jwettaqhom. Kien qaddej fidil u għaqli li baqa' magħruf għal kliemu, kitbietu u għemilu, hekk li llum qed nirringrazzjaw lil Alla għad-don ta' ħajtu. U int, għaliex taħseb li ser tibqa' magħruf/a wara mewtek? Għal liema kelmiet u għemejjel se jfaħħruk u jirringrazzjawk? Qed tagħmel ħiltek kollha biex tkun ta' dawl u ispirazzjoni għal ħaddieħor? Tfittex l-għerf u t-tagħlim li bih tista' tikber int u tkabbar lill-oħrajn fit-triq għall-qdusija hekk kif għamel San Ġwann Neumann? Talba : O Missier qaddis, ħares lejn din il-qalb fqira tiegħi lesta biex tilqgħek imqanqla bil-grazzja divina tiegħek. Keċċi minn ġo qalbi dak li hu ħażin, għax waħdi dan ma nistax nagħmlu. O ħelu Ġesù tarbija, għal darb'oħra inti tingħaqad miegħi. O li kieku nista' nħejji post ġewwa qalbi kif tixtieq int, Ġesù. O salvatur omnipotenti, agħtini l-għajnuna! Għażiż Ġesù, aħsilna bid-dmugħ li jinxtered minn dawk għajnejk ħelwin, minħabba dnubieti. Ħa jberkuni dawk l-idejn tas-salvatur tarbija tiegħi. Ammen. (Talba ta' San Ġwann Nepomeċenu Neumann) English Version: http://saintscatholic.blogspot.com/2014/01/st-john-neumann.html Alternative Reading: https://sjnnh.org/the-fascinating-life-of-st-john-neumann Wikipedia: https://en.wikipedia.org/wiki/John_Neumann Nota: It-Tagħrif dwar dan il-qaddis tal-lum huwa meħud mill-fuljett Signum Fidei . __ATA.cmd.push(function() { __ATA.initDynamicSlot({ id: 'atatags-26942-5ed64ef629d76', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });
5 ta' Jannar: San Ġwann Nepomeċenu Neumann